En faldende efterspørgsel på økologisk mælk har fået Arla til at opfordre øko-landsmænd til at bruge kunstgødning eller husdyrgødning, når de dyrker deres jord. Det vil nemlig give et større udbytte for landmændene, da de bruger mindre areal. Det betyder, at økologerne nu kan komme hurtigere ud af deres kontrakt end normalt. Det begejstrer dog ikke Finn Tang fra Aars, der har drevet økologisk landbrug i 27 år. - Det er den stik modsatte vej af den grønne omstilling. Vi skulle have mere økologi, det var det, der var planen. Vi skulle have færre fremmedstoffer i vores fødevarer, ikke flere. Vi skulle have mere biodiversitet, ikke mindre. Det er jo stik modsat, siger Finn Tang. Inflationen presser på Siden krigen brød ud i Ukraine har inflationen raset over landet, og det får nu også sine konsekvenser i landbruget, da det i høj grad er inflationen, der har fået danskerne til at fravælge den økologisk mælk, mener Ida Marie Moesby, der er forbrugerøkonom hos Nordea. - Det presser manges økonomi og gør, at vi kigger efter nogle billigere alternativer i supermarkederne, og derfor er der flere, der vælger økologi fra. På trods af, at de konventionelle mælkeproducenter i øjeblikket tjener mere end økologerne, så er det ikke noget, der kan få Finn Tang til at skifte. -  Nej, det kan hverken mit hjerte eller min hjerne rigtig kapere. Det kommer ikke til at ske, det kan jeg godt love. Tror på økologien Selvom inflationen ventes at falde i løbet af året, så følger priserne ikke nødvendigvis med det samme. Derfor mener Ida Marie Moesby også, at der vil gå noget tid, før vi ser, at efterspørgslen på økologi vil stige igen. Men på trods af den melding, er Finn Tang i Aars fortsat ved godt mod, for han tror på, at tendensen nok skal vende igen. - Derfor er jeg helt sikker på, at vi har fat i den rigtige ende, og skal det så koste nogle penge over nogle år, så må det være sådan, det er. VIDEO: SE MERE OM FINN TANGS BEKYMRINGER HER:

Referat:
Der er overproduktion af økologisk mælk. Derfor opfordrer Arla nu flere landmænd til at blive konventionelle.